謝張丹霞序疎藁
作者：釋居簡
朝代：宋

paragraphs: 裳織新雲錦，交尋舊布衣。
荆蠻九鼎重，嶺海一官微。
心事淵明是，天時伯玉非。
談高方諤諤，調古獨巍巍。
亦有蘭爲佩，能無簡絕韋。
灌纓東磵水，訪舊北山薇。
老我家何在，顛風鷁退飛。
襪頭常反著，車轍每殊歸。
但覺烏仍好，端知驥可睎。
草中同臭少，爨下賞音稀。
煮字徒相餉，忘言合見譏。
牛腰繁卷軸，蚌腹欠珠璣。
重借言如史，輕因鼠發機。
毳雲甘寂寞，華衮借光輝。
雞肋初無取，雲斤不足揮。
樓寬長挂榻，月好許敲扉。
踵息寧乖衆，心聲願聽希。
李雖嘲杜瘦，孟不與韓違。
末路宜多助，孤軍佇解圍。
載驅慙款段，忍負鏤金鞿。